CELEX: 62019TN0322
Language: sk
Date: 2019-05-27 00:00:00
Title: Vec T-322/19: Žaloba podaná 27. mája 2019 — El-Qaddafi/Rada

22.7.2019   
            
            
               SK
            
            
               Úradný vestník Európskej únie
            
            
               C 246/38
            
         
      Žaloba podaná 27. mája 2019 — El-Qaddafi/Rada
      (Vec T-322/19)
      (2019/C 246/40)
      Jazyk konania: angličtina
      
         Účastníci konania
      
      
         Žalobkyňa: Aisha Muammer Mohamed El-Qaddafi (Muscat, Omán) (v zastúpení: S. Bafadhel, barrister)
      
         Žalovaná: Rada Európskej únie
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil vykonávacie rozhodnutie Rady (SZBP) 2017/497 z 21. marca 2017, ktorým sa vykonáva rozhodnutie (SZBP) 2015/1333 o reštriktívnych opatreniach s ohľadom na situáciu v Líbyi, v rozsahu, v akom bolo meno žalobkyne týmto rozhodnutím ponechané na zozname uvedenom v prílohách I a III k rozhodnutiu Rady 2015/1333/SZBP z 31. júla 2015 o reštriktívnych opatreniach s ohľadom na situáciu v Líbyi,
               
            
                  —
               
               
                  zrušil vykonávacie nariadenie Rady (EÚ) 2017/489 z 21. marca 2017, ktorým sa vykonáva článok 21 ods. 5 nariadenia (EÚ) 2016/44 o reštriktívnych opatreniach s ohľadom na situáciu v Líbyi, v rozsahu, v akom bolo meno žalobkyne týmto rozhodnutím ponechané na zozname uvedenom v prílohe II nariadenia Rady (EÚ) 2016/44 z 18. januára o reštriktívnych opatreniach s ohľadom na situáciu v Líbyi a
               
            
                  —
               
               
                  zaviazal Radu Európskej únie na náhradu trov konania vynaložených v konaní pred Všeobecným súdom v súlade s Rokovacím poriadkom Všeobecného súdu.
               
            
         Dôvody a hlavné tvrdenia
      
      Na podporu svojej žaloby, žalobkyňa uvádza štyri žalobné dôvody.
      
                  1.
               
               
                  Prvý žalobný dôvod je založený na tom, že Rada Európskej únie nekonala v primeranej lehote pri oznamovaní sporných opatrení žalobkyni. To predstavuje porušenie základnej procesnej požiadavky spojenej s účinnou súdnou ochranou, v dôsledku čoho vznikla žalobkyni ujma.
               
            
                  2.
               
               
                  Druhý žalobný dôvod je založený na tom, že rozhodnutie Rady o opätovnom zaradení žalobkyne do zoznamu sa zakladalo na tých istých dôvodoch, ako to bolo v prípade obmedzujúcich opatrení, ktoré boli predtým zrušené rozsudkom Všeobecného súdu z 28. marca 2017 vo veci T-681/14, a to v rozpore so zásadami res judicata a právnej istoty a s právom na účinnú súdnu ochranu.
               
            
                  3.
               
               
                  Tretí žalobný dôvod je založený na tom, že sporné akty neuvádzajú právny základ na ponechanie žalobkyne na zozname, a to napriek zásadnej zmene okolností v Líbyi. Rada nepredložila individuálne, špecifické a konkrétne dôvody pre sporné opatrenia, ktoré nie sú dôvodne založené na žiadnom dôraznom materiály.
               
            
                  4.
               
               
                  Štvrtý žalobný dôvod je založený na tom, že sporné opatrenia porušujú základné práva žalobkyne vrátane práva na zdravie, práva na rodinný život, práva vlastniť majetok a práva na obhajobu, ako sú chránené Chartou základných práv Európskej únie.